Swart ouer loof Laerskool Schweizer-RenekeThabiso Maolwane sê al sy kinders floreer in die Laerskool Schweixer-Reneke. Skermskoot: eNCA ŉ Ouer van een van die swart leerders op die omstrede foto van ŉ gr. R-klas van die Laerskool Schweizer-Reneke sê Noordwes se onderwysdepartement “het die saak te ver gevoer”. Thabiso Maolwane het aan die nuuskanaal eNCA gesê hulle het op die eerste skooldag van die jaar, die dag toe die omstrede foto geneem is wat ŉ rasseherrie by die skool laat ontstaan het, laat met hul seun opgedaag. Hy sê die onderwyseres in wie se klas die foto geneem is, het toe reeds ŉ tydelike reëling getref oor waar die kinders sou sit. Sy het gesê dis net tydelik en sy sou dit deur die loop van die dag verander. “Drie swart kinders het klaar aan die een tafel gesit,” het hy gesê, “en toe was ons kind die vierde een wat daar moes sit. Ons het die onderwyseres gevra oor die opset, maar sy het gesê dis net tydelik en sy sou dit deur die loop van die dag verander.” Sy het aan hulle verduidelik sy het die kinders vir eers so laat sit om “eenderse kinders” aan mekaar voor te stel sodat hulle op hul eerste skooldag “gemaklik” kon wees. “Ons het dit aanvaar soos sy dit verduidelik het,” sê Maolwane. Elana Barkhuizen. Foto: Reint Dykema Hy sê die onderwyseres het later die dag presies gemaak soos sy belowe het. “Die foto [van die kinders wat volgens hul ras geskei was] het my geskok, maar later het ek gehoor daar is ook ander foto’s waarop die indeling korrek is – en toe is al die kinders geïntegreer.” Gevra of hy verstaan wat die onderwyseres wou doen en of die LUR vir onderwys, Sello Lehari, dus die saak uit verband geruk het, het Maolwane gesê: “Dis juis wat ek wil sê.” Hy meen die departement moet sorg dat Elana Barkhuizen, die onderwyseres wat geskors is omdat sy die foto geneem het wat in ŉ WhatsApp-groep gedeel is, terug skool toe kom. “Indien moontlik, moet hulle haar verskoning vra, want wat sy verkeerd gedoen het, was om die foto te neem. Sy het niks anders gedoen nie. “Miskien het sy vooraf met die klasonderwysers gesels en het sy niks fout met die foto gesien nie omdat sy die sitplekreëling verstaan het.” Maolwane sê toe hy van Gauteng af Schweizer-Reneke toe getrek het, het hy al die skole in die omgewing besoek en eindelik besluit die Laerskool Schweizer-Reneke is die beste keuse vir die sy eersteling. Die onderwysers was baie gaaf met my oudste seun. “Nadat ek gesien het watter grondslag my oudste seun hier kry, het ek besluit om ook my ander kinders hier in te skryf toe hulle skool toe moes gaan, want my seun het so goed hier gevaar. Die onderwysers was baie gaaf met hom.” Klasse aan die skool sou na verwagting vanoggend hervat word, het African News Agency berig. Die skoolhoof was by navraag in ŉ vergadering en kon nie Maroela Media telefonies te woord staan nie, terwyl die voorsitter van die beheerliggaam nie beskikbaar was nie.